Norska løgreglan: Trý eru undir illgruna Loðsurin á tangabátinum, vaktleiðarin á Helge Ingstad og eitt starvsfólk hjá ferðslusentralinum á Fedje eru undir illgruna eftir óhappið, tá ein tangabátur og ein fregatt stoyttu saman í 2018, og fregattin sakk. Norska fregattin, Helge Ingstad, og tangabáturin, Sola TS, stoyttu saman hin 8. november í fjør, og Helge Ingstad sakk stutt eftir. Fregattin lá á havsins botni í fýra mánaðir, men er nú tikin uppaftur. -Trý fólk eru skrásett sum verandi undir illgruna í málinum. Loðsurin á Sola TS kom tíðliga undir illgruna, og síðani eru vaktleiðarin á Helge Ingstad og eitt starvsfólk á ferðslusentralinum í Fedje eisini skrásett sum verandi undir illgruna, sigur eitt umboð fyri ákærumyndugleikarnar við norska kringvarpið, NRK. Loðsurin á Sola TS er undir illgruna fyri at hava brotið trygdarreglurnar í sjófartslógunum. Tað merkir, at spurningur verður settur við, um skipið var á rættari kós í økinum, og um tað gav røtt tekin frá sær til skipið, sum kom ímóti teimum. Vakthavandi á fregattuni hevði ábyrgdina á brúnni, tá samanstoyturin hendi. Ilgrunin til starvsfólkið á ferðslusentralinum snýr seg um høpisloysi í tænastuni. -Hann hevði sjálvstøðuga ábyrgd sum ferðsluleiðari í økinum, og ferðslusentralurin kann metast sum ferðsluløgregla í økinum, verður sagt.